ΣΗΜΕΙΩΣΕΙΣ ΔΙΚΑΙΟΥ ΚΕΦΑΛΑΙΑΓΟΡΑΣ
Παρακάτω, παρουσιάζονται οι βασικές έννοιες που αναφέρθηκαν στα δύο πρώτα μάθημα του δικαίου κεφαλαιαγοράς.
Πηγές του δικαίου κεφαλαιαγοράς: πληθώρα νομοθετικών κειμένων και αποφάσεων του ΔΣ της Επιτροπής Κεφαλαιαγοράς (Η ΕΚ είναι ΝΠδδ με εποπτικό ρόλο)

1ο μέρος: τι αποτελεί αντικείμενο συναλλαγών

Κεντρική έννοια στο δίκαιο της κεφαλαιαγοράς είναι τα Χρηματοπιστωτικά μέσα. Πρόκειται για έννοια γένους (ν. 3606/2007 αρ. 5) που περιλαμβάνει:
1) κινητές αξίες: άρθρο 2παρ13 (μετοχές, ομόλογα κλπ.)

2) μέσα χρηματαγοράς: άρθρο 2παρ14 (έντοκα γραμμάτια του ελληνικού δημοσίου, εμπορικά γραμμάτια κλπ.- διαφορά από τις κινητές αξίες: έχουν διάρκεια ως 1 έτος)

3) μερίδια ΟΣΕΚΑ (οργανισμών συλλογικών επενδύσεων σε κινητές αξίες)

Στην Ελλάδα οι ΟΣΕΚΑ είναι οργανωμένοι με τη μορφή αμοιβαίων κεφαλαίων. (Τα αμοιβαία κεφάλαια θα αναλυθούν σε επόμενο μάθημα).
4) παράγωγα χρηματοπιστωτικά μέσα (τα παράγωγα χρηματοπιστωτικά μέσα είναι αυτά των οποίων η αξία εξαρτάται από το υποκείμενο σε αυτά μέσο- πχ επιτόκιο)

2ο μέρος: πού γίνονται οι συναλλαγές

Οι συναλλαγές λαμβάνουν χώρα στις αγορές- Διακρίσεις των αγορών:
1) ανάλογα με τον τρόπο λειτουργίας των αγορών

Α) πρωτογενείς

Β) δευτερογενείς

Οι πρωτογενείς αγορές είναι αυτές στις οποίες λαμβάνει χώρα για πρώτη φορά η έκδοση και διάθεση ενός χρηματοπιστωτικού μέσου. Από εκείνη τη στιγμή, η διαπραγμάτευση των χρηματοπιστωτικών μέσων λαμβάνει χώρα στις δευτερογενείς αγορές.

2) ανάλογα με την κατηγορία χρηματοπιστωτικών μέσων

Α) Χρηματαγορές (μέσα χρηματαγοράς)

Β) Κεφαλαιαγορές (κινητές αξίες)

Γ) Αγορές παραγώγων (παράγωγα)

3) ανάλογα με τον τρόπο οργάνωσης των αγορών

3 βασικές έννοιες μας απασχολούν σε αυτό το σημείο:

Α) οργανωμένη αγορά (άρθρο 2παρ10)= πολυμερές σύστημα το οποίο τελεί υπό τη διεύθυνση ή τη διαχείριση διαχειριστή αγοράς και επιτρέπει ή διευκολύνει την προσέγγιση συμφερόντων με σκοπό την αγοραπωλησία χρηματοπιστωτικών μέσων
Χαρακτηριστικά:

· πολυμερές σύστημα (όχι μεμονωμένη συναλλαγή αλλά πολλές ταυτόχρονα)

· τελεί υπό τη διεύθυνση διαχειριστή αγοράς

· επιτρέπει ή διευκολύνει την προσέγγιση συμφερόντων βάσει ορισμένων κανόνων (πρόκειται δηλαδή για ένα σύστημα οργανωμένο, όπου οι συναλλαγές γίνονται κατά χρονική προτεραιότητα και χωρίς διακριτική ευχέρεια του συστήματος να επιλέξει ποιον συναλλασσόμενο θα προτιμήσει)

· κατά τρόπο που καταλήγει σε σύμβαση πώλησης

Για να λειτουργήσει η οργανωμένη αγορά απαιτείται άδεια από την ΕΚ (εποπτική αρχή).

Στη χώρα μας έχουμε 2 οργανωμένες αγορές:

- Χρηματιστήριο (αγορά μετοχών και αγορά παραγώγων)

- ΗΔΑΤ (ηλεκτρονική δευτερογενής αγορά τίτλων): αντικείμενο διαπραγμάτευσης είναι τα ομόλογα του ελληνικού δημοσίου, αν και ο κύριος όγκος των συναλλαγών γίνεται εκτός.

Β) ΠΜΔ (πολυμερής μηχανισμός διαπραγμάτευσης)
Πολυμερές σύστημα το οποίο τελεί υπό τη διαχείριση ΕΠΕΥ, πιστωτικού ιδρύματος ή διαχειριστή αγοράς και εντός του οποίου συναντώνται πλείονα συμφέροντα τρίτων για την αγορά και την πώληση χρηματοπιστωτικών μέσων, εντός του συστήματος και σύμφωνα με κανόνες που δεν παρέχουν διακριτική ευχέρεια κατά τρόπο καταλήγοντα στη σύναψη σύμβασης
Ο ΠΜΔ πλησιάζει στην έννοια της οργανωμένης αγοράς, αλλά στην ουσία πρόκειται για επενδυτική δραστηριότητα. Επιπλέον, δεν απαιτείται διαχειριστής για να λειτουργήσει. Τη δυνατότητα διαπραγμάτευσης μέσω ΠΜΔ μπορεί να την παρέχει και ΠΙ (πιστωτικό ίδρυμα) ή ΕΠΕΥ (εταιρία παροχής επενδυτικών υπηρεσιών).
Γ) Συστηματικός εσωτερικοποιητής

Η οργανωμένη αγορά αποτελεί τον πυρήνα των δυνατών τρόπων διαπραγμάτευσης. Από την άλλη, είναι δυνατή η διενέργεια συναλλαγών και εκτός αγορών ή και με τους άλλους δύο τρόπους που αναφέραμε υπό Β και Γ.
3ο μέρος: με ποιο τρόπο γίνεται η συμμετοχή των επενδυτών στις συναλλαγές

Κεντρική έννοια: Παροχή επενδυτικών υπηρεσιών

A) Ποιοι παρέχουν επενδυτικές υπηρεσίες; Μόνο όσοι ορίζονται από το ν. 3606/2007: 

· ΑΕΠΕΥ (ΑΕ παροχής επενδυτικών υπηρεσιών)- άρθρο 2παρ2: η ΑΕΠΕΥ είναι μια εταιρία παροχής επενδυτικών υπηρεσιών η οποία έχει αδειοδοτηθεί από την Επιτροπή κεφαλαιαγοράς.
· ΠΙ (πιστωτικό ίδρυμα)

· ΑΕΕΔ (ΑΕ επενδυτικής διαμεσολάβησης): ειδική κατηγορία ΑΕ που παρέχουν μόνο ορισμένες επενδυτικές υπηρεσίες

· ΑΕΔΑΚ (ΑΕ διαχείρισης αμοιβαίων κεφαλαίων)

B) Σε ποιους παρέχονται οι επενδυτικές υπηρεσίες

Στους επενδυτές- Ο νόμος 3606 περιέχει ειδικές διατάξεις που αναφέρονται στη διάκριση των επενδυτών σε 3 κατηγορίες

· Ιδιώτες επενδυτές= ορίζονται αρνητικά, διότι σημείο αναφοράς είναι οι:
· Επαγγελματίες επενδυτές= άρθρο 2παρ7: ο πελάτης ο οποίος διαθέτει την πείρα, τις γνώσεις και την εξειδίκευση ώστε να λαμβάνει τις δικές του επενδυτικές αποφάσεις και να εκτιμά δεόντως τους κινδύνους στους οποίους εκτίθεται και ο οποίος πληροί τα κριτήρια που ορίζονται στο άρθρο 6. Πράγματι, ο νομοθέτης κρίνει ότι ορισμένα πρόσωπα πρέπει ex lege να αντιμετωπίζονται ως επαγγελματίες. Ποια είναι αυτά; 

1. οι ομοειδείς επιχειρήσεις (ΠΙ, ΕΠΕΥ, ασφαλιστικές επιχειρήσεις κλπ.)

2. μεγάλες επιχειρήσεις που πληρούν 2 από τα 3 κριτήρια (ισολογισμό, κύκλο εργασιών, ίδια κεφάλαια)

3. εθνικές και περιφερειακές κυβερνήσεις, κεντρικές τράπεζες, διεθνείς και υπερεθνικοί οργανισμοί κλπ.

· Επιλέξιμοι αντισυμβαλλόμενοι: οι επενδυτές που απαριθμούνται στο άρθρο 30 παρ2, δηλαδή ΑΕΠΕΥ, ΠΙ, ΟΣΕΚΑ, συνταξιοδοτικά ταμεία κλπ. Σε αυτή την κατηγορία παρέχεται ο μικρότερος βαθμός προστασίας από το νόμο. 
Πρακτική σημασία της διάκρισης: όπως είναι προφανές, ο ιδιώτης πελάτης χρήζει αυξημένης προστασίας, κάτι που δεν ισχύει για τον επαγγελματία, ο οποίος είτε έχει τις απαιτούμενες γνώσεις του χρηματοπιστωτικού συστήματος ή/και οργάνωση, κεφάλαια κλπ. που θα του επιτρέψουν να εκτιμήσει τους κινδύνους και να λάβει τις αναγκαίες αποφάσεις.
Είναι δυνατή η αλλαγή κατηγορίας; Είναι δυνατό, δηλαδή, ένας επαγγελματίας να χαρακτηρισθεί ιδιώτης και αντίστροφα;
Ο μεν χαρακτηρισμός του επαγγελματία πελάτη είναι σχετικά εύκολος, καθώς προϋποθέτει αίτηση προς το φορέα παροχής επενδυτικών υπηρεσιών.

Αντίθετα, η αντίστροφη πορεία δεν είναι τόσο ευχερής: Κατά το άρθρο 7 του ν. 3607: Ναι μεν είναι δυνατή η παραίτηση του χαρακτηρισθέντος ως ιδιώτη από την αυξημένη προστασία που του παρέχει ο νόμος. Όμως η παραίτηση αυτή ισχύει μόνο εάν η ΕΠΕΥ πεισθεί ευλόγως μετά από κατάλληλη αξιολόγηση της ικανότητας, της πείρας και των γνώσεων του πελάτη, ότι, λαμβανομένης υπόψη της φύσης των σχεδιαζόμενων συναλλαγών ή υπηρεσιών, ο πελάτης είναι ικανός να λάβει μόνος του επενδυτικές αποφάσεις και να κατανοήσει τους κινδύνους που αυτές ενέχουν. Πριν δεχθεί την παραίτηση, η ΕΠΕΥ πρέπει να λάβει κάθε εύλογο μέτρο για να βεβαιωθεί ότι ο πελάτης που επιθυμεί να αντιμετωπιστεί ως επαγγελματίας πελάτης πληροί δύο τουλάχιστον από τα ακόλουθα κριτήρια:

(α) ο πελάτης πραγματοποίησε κατά μέσον όρο 10 συναλλαγές επαρκούς όγκου ανά τρίμηνο στη σχετική αγορά στη διάρκεια των τελευταίων τεσσάρων τριμήνων,

(β) η αξία του χαρτοφυλακίου χρηματοπιστωτικών μέσων του πελάτη, οριζόμενο ως καταθέσεις μετρητών συν χρηματοπιστωτικά μέσα, υπερβαίνει τα πεντακόσιες χιλιάδες (500.000) ευρώ,

(γ) ο πελάτης κατέχει ή κατείχε επί ένα (1) έτος τουλάχιστον επαγγελματική θέση στο χρηματοπιστωτικό τομέα η οποία απαιτεί γνώση των σχεδιαζόμενων συναλλαγών ή υπηρεσιών.

Εξάλλου, η παράγραφος 4 απαιτεί ορισμένη διαδικασία για την παραίτηση του ιδιώτη πελάτη.

Παρατηρούμε ότι ο νόμος τάσσει πιο αυστηρές προϋποθέσεις, θεωρώντας ότι σε αυτή την περίπτωση η ιδιωτική αυτονομία μπορεί να καταλήξει στη δημιουργία κενού προστασίας.
ΔΙΑΤΑΞΕΙΣ ΠΟΥ ΔΙΕΠΟΥΝ ΤΗΝ ΠΑΡΟΧΗ ΥΠΗΡΕΣΙΩΝ
Α) Διατάξεις που αναφέρονται στις συγκρούσεις συμφερόντων

- Πεδίο προστασίας: όλοι οι επενδυτές, ιδιώτες ή επαγγελματίες
- Ποιοι βαρύνονται με τη σχετική υποχρέωση; Οι ΑΕΠΕΥ και:
Απόφαση του ΔΣ της ΕΚ 2/452/1.11.2007: (α) μέλη ΔΣ, διευθυντές, διευθυντικά στελέχη, μέτοχοι 5% και άνω, (β) τα ίδια πρόσωπα σε συνδεδεμένο αντιπρόσωπο του ΠΙ , (γ) υπάλληλοι αλλά και κάθε άλλο πρόσωπο οι υπηρεσίες του οποίου τίθενται στη διάθεση και τελούν υπό τον έλεγχο του πιστωτικού ιδρύματος και των συνδεδεμένων αντιπροσώπων του, (γ) ΦΠ που εμπλέκονται άμεσα στην παροχή υπηρεσιών στο πιστωτικό ίδρυμα ή στους συνδεδεμένους αντιπροσώπους του.    Πρακτικά, όλα τα πρόσωπα που συνδέονται με την ΑΕΠΕΥ.

-Βασική υποχρέωση: Άρθρο 13: Οι ΑΕΠΕΥ κατά την παροχή επενδυτικών ή παρεπόμενων υπηρεσιών λαμβάνουν κάθε εύλογο μέτρο για τον εντοπισμό των συγκρούσεων συμφερόντων:

(α) μεταξύ αυτών, περιλαμβανομένων των διευθυντών και υπαλλήλων τους, των συνδεδεμένων αντιπροσώπων τους και κάθε προσώπου που συνδέεται, άμεσα ή έμμεσα, με την ΑΕΠΕΥ με σχέση ελέγχου και πελατών τους, ή (β) μεταξύ πελατών τους.

Παράλληλα, η ΑΕΠΕΥ οφείλει να λάβει τα αναγκαία μέτρα για την αποφυγή της σύγκρουσης ή τουλάχιστον να ενημερώσει τον πελάτη της, προκειμένου αυτός να λάβει τις τελικές αποφάσεις.

Προς τούτο, οι ΑΕΠΕΥ πρέπει να έχουν διαμορφώσει συγκεκριμένες Πολιτικές, καταγεγραμμένες.

Κριτήρια ανίχνευσης συγκρούσεων: άρθρο 21 της απόφασης 2/452

Α) η ΑΕΠΕΥ είναι πιθανό να αποκομίσει οικονομικό όφελος ή να αποφύγει ζημία σε βάρος του πελάτη

Β) η ΑΕΠΕΥ έχει ως προς την έκβαση μιας υπηρεσίας που παρέχεται στον πελάτη ή μιας συναλλαγής που πραγματοποιείται για λογαριασμό του διαφορετικό συμφέρον από το συμφέρον του πελάτη
Γ) η ΑΕΠΕΥ έχει οικονομικό ή άλλο κίνητρο να ευνοήσει τα συμφέροντα άλλου πελάτη σε βάρος των συμφερόντων του πελάτη

Δ) η ΑΕΠΕΥ ασκεί την ίδια επιχειρηματική δραστηριότητα με τον πελάτη

Ε) η ΑΕΠΕΥ λαμβάνει ή θα λάβει από πρόσωπο διαφορετικό από τον πελάτη αντιπαροχή σχετιζόμενη με υπηρεσία που παρέχεται στον πελάτη, υπό μορφή χρημάτων, αγαθών ή υπηρεσιών, πέραν της συνήθους προμήθειας ή αμοιβής για την παροχή της υπηρεσίας αυτής.

Α) Κανόνες που αναφέρονται στην επαγγελματική συμπεριφορά των ΕΠΕΥ

Προστατεύονται οι πελάτες της ΕΠΕΥ, ιδίως οι ιδιώτες

Άρθρο 25: Οι ΑΕΠΕΥ οφείλουν να ενεργούν κατά την παροχή επενδυτικών και παρεπόμενων υπηρεσιών σε πελάτες με αμεροληψία, εντιμότητα και επαγγελματισμό, ώστε να εξυπηρετούν με τον καλύτερο τρόπο τα συμφέροντα των πελατών τους και ειδικότερα να συμμορφώνονται με τις αρχές που αναφέρονται στις παραγράφους 2 έως 8 του άρθρου αυτού.
Η γενική αυτή υποχρέωση υλοποιείται με δύο τρόπους:

1) Υποχρέωση πληροφόρησης

Η ΑΕΠΕΥ βαρύνεται με μια σειρά υποχρεώσεων πληροφόρησης για κάθε επενδυτική υπηρεσία την οποία παρέχουν. Κέντρο βάρους αυτής της υποχρέωσης θα είναι οι γενικοί κίνδυνοι τους οποίους συνεπάγεται κάθε επένδυση σε χρηματοπιστωτικά προϊόντα. Σε κάθε περίπτωση, ο επενδυτής πρέπει να είναι σε θέση να γνωρίζει και να κατανοεί τους κινδύνους, κάτι που θα του επιτρέψει να λάβει και την καλύτερη απόφαση. 

2) Έλεγχος καταλληλότητας/ συμβατότητας

Προκειμένου να αναλυθεί η υποχρέωση αυτή, είναι αναγκαίο να παρουσιασθούν οι: 

ΕΠΕΝΔΥΤΙΚΕΣ ΥΠΗΡΕΣΙΕΣ

Οι υπηρεσίες που παρέχει μία ΑΕΠΕΥ διακρίνονται σε υπηρεσίες επενδυτικές και παρεπόμενες (εννοείται παρεπόμενες ως προς τις επενδυτικές- πχ χορήγηση πίστωσης για αγορά χρηματοπιστωτικών μέσων).

Μια ακόμη βασική διάκριση είναι αυτή μεταξύ επενδυτικών υπηρεσιών (παροχή υπηρεσιών από την ΑΕΠΕΥ σε πελάτη) και επενδυτικών δραστηριοτήτων (δραστηριότητα της ΑΕΠΕΥ για ίδιο λογαριασμό).

Οι βασικές επενδυτικές υπηρεσίες είναι:

1) Λήψη και διαβίβαση εντολών για λογαριασμό πελατών για κατάρτιση συναλλαγών σε χρηματοπιστωτικά μέσα.

Περιέχει 2 σκέλη: τη λήψη εντολής και τη διαβίβασή της προς εκτέλεση

Αφορά σε συναλλαγές σε οποιαδήποτε χρηματοπιστωτικά μέσα.

Πρόκειται για σύμβαση εντολής και ταυτόχρονα για μια ατελή συναλλαγή, καθώς ολοκληρώνει τον κύκλο της με τη διαβίβαση της εντολής προς εκτέλεση σε μέλος της οργανωμένης αγοράς.
2) Εκτέλεση εντολών για λογαριασμό πελατών

Συνίσταται στην κατάρτιση συμβάσεων πώλησης ενός ή περισσότερων χρηματοπιστωτικών μέσων. Περιλαμβάνει περισσότερες δικαιοπραξίες (εντολή πελάτη που διαβιβάστηκε προς εκτέλεση στο μέλος της οργανωμένης αγοράς- υποσχετική δικαιοπραξία- εκποιητική δικαιοπραξία) Αυτός που εκτελεί τη συναλλαγή την εκτελεί στο όνομά του αλλά για λογαριασμό του πελάτη (σύμβαση παραγγελίας- καλείται συχνά σύμβαση χρηματιστηριακής παραγγελίας, αν και ο όρος είναι μάλλον αδόκιμος). Ολοκλήρωση της ατελούς συναλλαγής.

Η εκτέλεση των εντολών θα πρέπει να είναι η βέλτιστη δυνατή- άρθρο 27: Οι ΑΕΠΕΥ λαμβάνουν κάθε εύλογο μέτρο, ώστε να επιτυγχάνουν, κατά την εκτέλεση εντολών, το βέλτιστο

αποτέλεσμα για τον πελάτη, λαμβάνοντας υπόψη την τιμή, το κόστος, την ταχύτητα, την πιθανότητα εκτέλεσης και διακανονισμού, τον όγκο, τη φύση και οποιονδήποτε άλλον παράγοντα αφορά την εκτέλεση της εντολής. Σε περίπτωση που υπάρχουν συγκεκριμένες οδηγίες του πελάτη, η ΑΕΠΕΥ εκτελεί την εντολή σύμφωνα με αυτές τις οδηγίες.

Με λίγα λόγια, δεν πρόκειται για απλή εκτέλεση μιας εντολής (σεβασμός στο περιεχόμενο της εντολής του πελάτη) αλλά για εκτέλεσή της με τον καλύτερο τρόπο για τον πελάτη και με στόχο το βέλτιστο αποτέλεσμα.

3) Διαπραγμάτευση για ίδιο λογαριασμό

Η ΑΕΠΕΥ προβαίνει σε συναλλαγές με αντικείμενο χρηματοπιστωτικά μέσα για ίδιο λογαριασμό. Το γεγονός ότι εξ ορισμού η ΑΕΠΕΥ έχει άριστη γνώση της αγοράς, της επιτρέπει να καταρτίζει επικερδείς συναλλαγές. Από την άλλη, είναι εμφανής ο κίνδυνος σύγκρουσης συμφερόντων.

4) Διαχείριση χαρτοφυλακίου

Συνίσταται στη διαχείριση κατά τη διακριτική ευχέρεια της ΑΕΠΕΥ χαρτοφυλακίων πελατών της στο πλαίσιο εντολής τους. Τα χαρτοφυλάκια μπορούν να περιλαμβάνουν ένα ή περισσότερα χρηματοπιστωτικά μέσα. Ο επενδυτής συνάπτει σύμβαση με την ΑΕΠΕΥ, με την οποία της αναθέτει τη διαχείριση είτε του ήδη υπάρχοντος χαρτοφυλακίου του είτε ενός ορισμένου χρηματικού ποσού.
5) Επενδυτική συμβουλή

Παροχή προσωπικών συμβουλών από ΑΕΠΕΥ για ορισμένη επενδυτική υπηρεσία ή ορισμένη χρηματοπιστωτικά μέσα. Πρόκειται για εξατομικευμένη συμβουλή, με βάση την οποία ο πελάτης λαμβάνει τις αποφάσεις του.

Στην περίπτωση της διαχείρισης χαρτοφυλακίου και της παροχής επενδυτικών συμβουλών πραγματοποιείται έλεγχος καταλληλότητας (άρθρο 25παρ4: Όταν οι ΑΕΠΕΥ παρέχουν επενδυτικές συμβουλές ή προβαίνουν σε διαχείριση χαρτοφυλακίου, οφείλουν να αντλούν τις αναγκαίες πληροφορίες σχετικά με τη γνώση και την εμπειρία του πελάτη ή του δυνητικού πελάτη στον επενδυτικό τομέα που σχετίζεται με τη συγκεκριμένη κατηγορία χρηματοπιστωτικού μέσου ή υπηρεσίας, καθώς και σχετικά με τη χρηματοοικονομική κατάσταση και τους επενδυτικούς στόχους του, ώστε να μπορούν να τους συστήσουν τις επενδυτικές υπηρεσίες και τα χρηματοπιστωτικά μέσα που είναι κατάλληλα για την περίπτωσή τους (έλεγχος καταλληλότητας). Δηλαδή ο έλεγχος σκοπεί στην κρίση της ΑΕΠΕΥ ως προς το κατάλληλο χρηματοπιστωτικό μέσο για τον πελάτη.

Αντίθετα, ως προς τις υπόλοιπες επενδυτικές υπηρεσίες, διενεργείται έλεγχος συμβατότητας (άρθρο 25παρ5: Όταν οι ΑΕΠΕΥ παρέχουν άλλες επενδυτικές υπηρεσίες εκτός από αυτές που αναφέρονται στην παράγραφο 4, ζητούν από τον πελάτη ή το δυνητικό πελάτη να παρέχει πληροφορίες σχετικά με τις γνώσεις και την εμπειρία του στον επενδυτικό τομέα που σχετίζεται με τη συγκεκριμένη κατηγορία του προσφερόμενου ή ζητούμενου χρηματοπιστωτικού μέσου ή υπηρεσίας, ώστε να μπορούν οι ΑΕΠΕΥ να εκτιμήσουν κατά πόσον η σχεδιαζόμενη επενδυτική υπηρεσία ή το χρηματοπιστωτικό μέσο είναι κατάλληλο για τον πελάτη (έλεγχος συμβατότητας). Ο έλεγχος συμβατότητας αποσκοπεί στην εκτίμηση της ΑΕΠΕΥ σχετικά με το αν ορισμένο χρηματοπιστωτικό μέσο ή επενδυτική υπηρεσία είναι κατάλληλη για τον πελάτη.

Εφόσον οι ΑΕΠΕΥ κρίνουν, βάσει των πληροφοριών που έχουν λάβει σύμφωνα με το προηγούμενο εδάφιο, ότι το χρηματοπιστωτικό μέσο ή η υπηρεσία δεν είναι κατάλληλα για τον πελάτη ή το δυνητικό πελάτη, οφείλουν να τον προειδοποιήσουν σχετικά. Η προειδοποίηση αυτή μπορεί να παρέχεται σε τυποποιημένη μορφή. Εάν ο πελάτης ή ο δυνητικός πελάτης δεν παράσχει τις κατά το πρώτο εδάφιο πληροφορίες σχετικά με τις γνώσεις και την εμπειρία του ή αν παράσχει ανεπαρκείς σχετικές πληροφορίες, οι ΑΕΠΕΥ οφείλουν να τον προειδοποιήσουν ότι η απόφασή του αυτή δεν τους επιτρέπει να κρίνουν κατά πόσον η προσφερόμενη ή ζητούμενη επενδυτική υπηρεσία ή το προσφερόμενο ή ζητούμενο χρηματοπιστωτικό μέσο είναι κατάλληλα γι’ αυτόν. Η προειδοποίηση αυτή μπορεί να παρέχεται σε τυποποιημένη μορφή.)

